Кыргыз Республикасынын

Министрлер Кабинетинин

2022-жылдын

“\_\_\_\_\_” \_\_\_\_\_\_\_\_\_\_\_\_\_\_\_

№\_\_\_\_\_ токтому менен

жактырылган

**Кыргыз Республикасынын Баткен облусунун Лейлек районунун Исфана шарын Раззаков шаары деп кайра атоо жөнүндө Кыргыз Республикасынын Министрлер Кабинетинин**

**СУНУШУ**

“Кыргыз Республикасынын Баткен облусунун Лейлек районунун Исфана шарын Раззаков шаары деп кайра атоо жөнүндө” Кыргыз Республикасынын Мыйзамынын ушул долбоору Кыргыз Республикасынын Конституциясынын 85-беренесине ылайык Кыргыз Республикасынын Министрлер Кабинетинин Төрагасы тарабынан демилгеленди. Бул мыйзам долбоору менен Кыргыз Республикасынын Баткен облусунун Лейлек районунун Исфана шарын Раззаков шаары деп кайра атоо сунушталууда.

Мыйзам долбоору Кыргыз Республикасынын Президентинин 2021-жылдын 23-декабрындагы № 575 “Кыргыз Республикасынын Баткен облусунун Лейлек районунун Исфана шарын кайра атоо жөнүндө” Жарлыгынын негизинде мамлекеттик жана саясий ишмер Исхак Раззакович Раззаковдун 110-жылдыгынын урматына, анын кыргыз мамлекеттүүлүгүнүн калыптанышына жана өнүгүшүнө кошкон өзгөчө чоң салымы үчүн атын түбөлккө калтыруу максатында иштелип чыкты.

Исхак Раззакович Раззаков 1910-жылы 25-октябрында азыркы Лейлек районунун Кулунду айыл аймагынын аймагында жайгашкан Хоросон айылында төрөлгөн. 1931-жылы Ташкент агартуу институтун аяктап, окутуучу болуп иштеп жүргөндө, Москвага, СССРдин Госплан институтуна окууга жиберилип, аны 1936-жылы бүтүргөн.

1939-1945-жылдары Өзбек ССРинде Эл Комиссариатынын Советине караштуу Госпландын төрагасы, Эл Комиссариатынын Советинин төрагасынын орун басары, Агартуу эл комиссариатынын төрагасы жана Өзбек КП(б) БКнын секретары болуп иштеген.

1945- 1961-жылдары Кыргыз Республикасынын Министрлер Советинин Төрагасы, Кыргызстан компартиясынын Бобордук Комитетинин Биринчи секретары болгон. Ал республиканын партиялык уюмунун кыргыз улутунан чыккан биринчи жетекчиси болгон. Ушул жылдары И.Р. Раззаков Кыргызстандын согуштан кийинки экономикасын өнүктүрүүгө зор салым кошкон.

1945-1950-жылдары эски курулган эл чарба объектилери гана калыбына келтирилбестен, 20 ири өнөр жай объетилери курулуп, пайдаланууга берилген. Алардын ичинде Лебединовка, Аламедин ГЭСтери, Кызыл - Кыяда жана Сүлүктүдө жаңы шахталар, Кантта түстүү металдын рудниги, Кыргызавтомаш заводу, Ош электромеханикалык заводу, Фрунзедеги ременттоо-механикалык жана асфалтобетон зоводдору, Таластагы кыш-черепица заводу бар.

1948-жылы жалпы узундугу 172 км түзгөн Кант-Рыбачье темир жолунун курулушу аяктаган жана 1950-жылга карата республикадагы темир жолдордун жалпы узундугу 368 км жеткен. Ал темир жол байланышы ушул тапта дагы пайдаланууда.

И. Раззаковдун билги башкаруусунун натыйжасында 1947-жылдын аягында республиканын экономикасы согушка чейинки өнүгүүнүн деңгээлине жеткен.

1951-1955-жылдары бир катар заводдор жана фабрикалар курулуп, Лебединовка №2, Аламедин №2 ГЭСитери экинчи кезектеги өнөр-жай тогун бере башташкан. Стратегиялык жана экономикалык маанилүү Бишкек - Ош бийик тоолу жол курулушунун башталышына негиз түзүлгөн, Кыргызстанда биринчи тоннелдер курулган, старатегиялык маанидеги Фрунзе- Алма-Ата –Ташкент жолу реконструкцияланган, Орто-Токой суу сактагычынын курулушу аяктаган, Ош, Кызыл-Кыя кыш заводдору, Күрмөнтүү цемент заводу, Ош жана Бишкекте ЖБИ заводдору жана башкалар пайдаланууга берилген.

Ал иштеген 1945-1960-жылдары, кыска мөөнөттө Кыргыз Республикасында 59 завод, забрика, 46 цех, участкалар курулуп, реконструкцияланып пайдаланууга берилген, көптөгөн маданият жана билим берүү мекемелери ачылган.

И.Раззаковдун демилгеси менен 1954-жылы республикада биринчи инженердик жогорку окуу жайы - Фрунзе политехникалык институту түзүлгөн. Ысык-Көлдө биринчи суу транспорту ачылган, ошондой эле Бишкекте республиканын тарыхында биринчи жолу троллейбуз жүрө баштаган.

1961-1967- жылдары И. Раззаков СССРдин Мамлекттик Экономикалык Советинин мүчөсү, СССР Министрлер Советине караштуу Мамлекеттик илимий-экономикалык советтин бөлүм башчысы кызматтарында, СССР Министрлер Советинин мамлекеттик пландоо комитетинде эмгектенген. 1967-жылы пенсияга чыгып, 1979-жылдын 19-мартында Москва шаарында дүйнөдөн кайткан.

И. Раззаков б 1940-жылдан бштап ВКП (б)нын мүчөсү, 1952-1961 жылдары КПСС БКнын мүчөсү, 2-5 чакырылыштагы СССР Жогорку Советинин депутаты болгон. 3 Ленин ордени, Эмгек Кызыл Туу ордени, Кызыл Жылдыз ордени, 1-даражадагы Ата-Мекендик согуш ордени мамлекеттик сыйлыктары менен сыйлаган.

Республиканы согуштан кийинки калыбына келтирүүгө жана андан ары өнүктүрүүгө кошкон баа жеткис салымы үчүн 2010 –жылы, ага өлгөндөн кийин Кыргыз Республикасынын Баатыры ардактуу наамы ыйгарылган.

Исфана шаарын Раззаков шаары деп кайра атоо боюнча чечим Исфана шаарынын тургундарынын жыйындарында кабыл алынган. Бул чечимдер Инфана шаардык кеңешинде, Лейлек райондук мамлекеттик администрациясында жана Кыргыз Республикасынын Президентинин Баткен областындагы ыйгарым укуктуу өкүлү тарабынан каралып, колдоо боюнча чечимдер кабыл алынган.

Исфана шаары райондук маанидеги шаар болуп 2001-жылы 5-февралындагы № 21 Кыргыз Республикасынын Мыйзамы менен түзүлүп, Баткен облусунун батыш жагында, облустун борборунан 130км, Лейлек районунда жайгашкан., ээлеген аянты 227 га түзөт.

Шаардын курамына 6 айыл кирет, 7387 кожолугунда 32330 калк жашайт. Шаарда 15 мектеп, 12 мектепке чейинки окуу жайлары, 1 оорукана, 2 аптека, 4 дарылоо мекемелери, 1 маданият үйү, 4 китепкана, 40 дан ашык инкана иштейт.

Шаардык мэрия жана 31 депутаты бар шаардык кеңеш түзүлгөн.

Шаардык мэриясынын карамагында “Исфана таза суу” жана “Лейлек тазалык” муниципалдык ишканалар иштейт.

Инфана шаары өзүн өзү камсыздайт, жергиликтүү бюджети 74 млн 776 сомду түзөт.

Жогорудагылардын негизинде, ошондой эле Исфана шаарын Раззаков шаары деп кайра атоо боюнча Исфана шаарынын тургундарынын жыйындарында кабыл алынган чечимин, Инфана шаардык кеңешинин, Лейлек райондук мамлекеттик администрациясынын жана Кыргыз Республикасынын Президентинин Баткен областындагы ыйгарым укуктуу өкүлүнүн чечимдерин эске алуу менен, Кыргыз Республикасынын Министрлер Кабинети Баткен областынын Лейлек районунун Исфана шаарын Баткен областынын Лейлек районунун Раззаков шаары деп кайра атоону сунуштайт.