**“Кыргыз Республикасынын Баткен областынын Лейлек районунун Исфана шаарын Раззаков шаары деп кайра атоо жөнүндө” Кыргыз Республикасынын Мыйзамынын долбооруна**

**маалымкат-негиздеме**

“Кыргыз Республикасынын Баткен областынын Лейлек районунун Исфана шаарын Раззаков шаары деп кайра атоо жөнүндө” Кыргыз Республикасынын Мыйзамынын долбоору “Кыргыз Республикасынын Баткен областынын Лейлек районунун Исфана шаарын Раззаков шаары деп кайра атоо жөнүндө” Кыргыз Республикасынын Президентинин 2021-жылдын 23-декабрындагы № 575 Жарлыгын ишке ашыруу, ошондой эле көрүнүктүү мамлекеттик жана саясий ишмер Исхак Раззакович Раззаковдун ысымын түбөлүккө калтыруу максатында иштелип чыгып, улуттук идеологияны чындоо, улуттук, тарыхый салттардын жана баалууктардын негизинде жарандарды руханий-адептик тарбиялоону андан ары өкүндөтүүгө багытталган.

Исхак Раззакович Раззаков Баткен областынын Лейлек районунун азыркы Кулунду айыл аймагынын Хоросон айылында 1910-жылдын 25-октябрында төрөлгөн. 1931-жылы Ташкент шаарынын Билим берүү институтун аяктап, мугалим болуп иштеп, Москва шаарындагы Советтер Союзунун Госпланынын Институтуна окууга жөнөтүлүп, ал окуу жайын 1936-жылы бүтүргөн.

1939-1945-жылдары Өзбек Республикасында Эл Комиссарлар Советинин Госпланынын төрагасы, Эл Комиссарлар Советинин төрагасынын орун басары, билим берүү эл комиссары жана Өзбекистан Коммунистик партиясынын Борбордук Комитетинин секретари болуп иштеген.

1945 - 1961-жылдары Кыргыз ССРинин Советинин төрагасы, Кыргыз Коммунистик партиясынын Борбордук Комитетинин биринчи секретари болуп иштеген.

И.Раззаковдун демилгеси жана аракети менен 1945 - 1960-жылдары кыска мөөнөттө республиканын аймагында 59 завод, фабрикалар курулуп жана реконструкция болуп ишке киргизилген, ошондой эле 46 цех жана участок, бир топ маданият жана билим берүү тармагында жаңы ишканалар ачылган.

Ошондой эле, Ысык-Көлдө биринчи жолу суу транспорту ачылган, Кыргызстандын тарыхында биринчи троллейбус каттамы Фрунзе шаарында жүргүзүлгөн.

И. Раззаков Кыргыз Республикасынын согуштан кийинки кайра курууга жана мамлекеттин өнүгүүсүнө баа жеткис салым кошкон.

2010 - жылы өлгөндөн кийин, И. Раззаковго Кыргыз Республикасынын Баатыры деген наам берилген.

Исфана шаарын Раззаков шаары деп кайра атоо боюнча чечим Исфана шаарынын тургундарынын жыйындарында кабыл алынган. Бул чечимдер каралып Инфана шаардык кеңешинде 2021-жылдын 29 - декабрында № 1, Лейлек райондук мамлекеттик администрациясында 2021-жылдын 30-декабрында № 2/304 жана Кыргыз Республикасынын Президентинин Баткен областындагы ыйгарым укуктуу өкүлү тарабынан 2022-жылдын 13-январында № 1-б колдоо боюнча чечимдер кабыл алынган.

Исфана шаарын Раззаков шаары деп кайра атоо боюнча тиешелүү документтер “Кыргыз Республикасындагы географиялык аталыштары жөнүндө” Кыргыз Республикасынын Мыйзамынын жана “Кыргыз Республикасынын Өкмөтүнүн 2008-жылдын 19-августундагы № 467 токтому менен бекитилген Кыргыз Республикасындагы географиялык объекттерди атоо, алардын аталышын өзгөртүү, географиялык аталыштарды эсепке алуу жана каттоодон өткөрүү тартиби жөнүндө жобого ылайык даярдалган.

2022-жылы Кыргыз Республикасында эл жана турак жай фондун каттоого даярдык көрүүгө жана өткөрүүгө байланыштуу, Кыргыз Республикасынын Министрлер Кабинетинин 2021-жылдын 22-октябрындагы № 228 токтому менен жергиликтүү өз алдынча башкаруу органдарына (макулдашуу менен) ушул токтомдун кол коюлган күнүнөн баштап 2022-жылдын 31-декабрына чейин калктуу конуштарды жана көчөлөрдү кайра атоону токтотуу тууралуу сунушталгандыгына байланыштуу, ушул мыйзам 2023-жылдын 1-январынан тартып күчүнө кирет деп белгиленген.

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, ушул мыйзамдын долбоору коомдук талкуу жүргүзүү максатында Кыргыз Республикасынын Министрлер Кабинетинин расмий сайтына жана Кыргыз Республикасынын укуктук ченемдик актылардын долбоорун коомдук талкуунун Бирдиктүү порталына жайгаштырылат.

Аталган мыйзам долбоорун кабыл алуу эч кандай экологиялык, гендердик, социалдык, экономикалык, укуктук, укук коргоочулук, коррупциялык кесепеттерди алып келбейт.

Мыйзам долбоору Конституцияга жана Кыргыз Республикасынын колдонуудагы башка ченемдик укуктук актыларына, ошондой эле Кыргыз Республикасы катышуучусу болуп саналган, мыйзам менен белгиленген тартипте күчүнө кирген эл аралык келишимдердин ченемдерине, ошондой эле Кыргыз Республикасынын укук тутумунун ажыралгыс бөлүгү болуп саналган эл аралык укуктун жалпы кабыл алынган принциптери менен ченемдерине каршы келбейт.

Сунушталган долбоор ишкерчилик ишмердүүлүккө таасир тийгизбей, ошондуктан жөнгө салуу таасири талдоого жатпайт.

Бул мыйзам долбоору кабыл алынса, шаарды кайроо атоого байланыштуу чыгымдар жергиликтүү бюджет тарабынан каржыланат.

**Кыргыз Республикасынын Мамлекеттик**

**кызмат жана жергиликтүү өз алдынча**

**башкаруу иштери боюнча мамлекеттик**

**агенттиктин директорунун убактылуу**

**милдетин аткаруучу,**

**директордун орун басары Д.М. Исаматов**

(директор жок учурда)